Helsingissä sijaitseviin Alko-myymälöihin tulvi lauantaina illalla niin paljon väkeä, että asiakkaiden sisäänpääsyä jouduttiin rajoittamaan.

Janoiset jonottajat Sokoksen Alkon edustalla kellon lähestyessä sulkemisaikaa lauantaina. LUKIJAN KUVA

Osa Helsingin Alkoista on ollut lauantaina pahasti ruuhkautuneita. Hektisiä ostoshetkiä koettiin Iltalehden saamien tietojen mukaan muun muassa Sokoksen, Helsinginkadun ja Töölöntorin myymälöissä.

Kalliossa sijaitsevaan Helsinginkadun Alkoon pyrki Iltalehden haastatteleman helsinkiläisnaisen mukaan varttia ennen sulkemisaikaa niin paljon asiakkaita, ettei kaikkia lopulta voitu päästä sisälle.

- Jäi uudenvuodenjuomat saamatta! Vartija seiso ovella portsarina ja päästi ihmisiä vain ulos, mutta ei sisään. Kyse oli kuulemma paloturvallisuusriskistä, viinakauppaan pyrkinyt nainen kertoo.

- Törkeää kohtelua valtion omistamalta yhtiöltä. Kuohuva olisi kruunannut Suomen 100-vuotisjuhlavuoden huipennuksen, mutta nyt käteen jäi vain paha mieli räntäsateessa seisoskelusta.

Myös Sokoksen Alkon ovilla jonotettiin vasta sisälle, vaikka myymälä oli jo piakkoin menossa kiinni. Alkot sulkivat ovensa tänään kello kuudelta illalla.

Huomenna sunnuntaina Alkot eivät ole auki, joten lauantai-ilta oli uudenvuodenjuhlijoille viimeinen mahdollisuus käydä täydentämässä virvokevarastot.

Illaksi vilkastui

Helsinginkadun Alkon edusta Kalliossa ruuhkautui lauantaina illalla. Iltalehden tietojen mukaan kaikki halukkaat eivät lopulta saaneet uudenvuodenjuomiaan ostettua. LUKIJAN KUVA

Alkon viestintäjohtajan Maritta Iso-Ahon mukaan aamupäivällä myymälöiden asiakasmäärät olivat normaalin lauantain mukaisia. Asiakkaita oli enemmän liikkeellä myöhemmin iltapäivällä, ja joissakin myymälöissä illan viimeiset aukiolotunnit olivatkin hänen mukaansa vilkkaita.

Viestintäjohtaja vahvistaa, että muutamassa Helsingin keskusta-alueen myymälässä on ollut jonoja, ja asiakkaiden sisäänpääsyä on tilapäisesti rajoitettu.

- Valitettavasti siten asiakkaat ovat muutamassa myymälässä joutuneet odottamaan asiointiaan. Meillä ei ole tiedossa, että he eivät olisi saaneet ostettua tuotteita, Iso-Aho kertoo sähköpostivastauksessaan.

- Haluamme huolehtia myymälöissämme asiakaspalvelun turvallisuudesta ja vastuullisuudesta. Myös asiointimukavuuden kannalta on hyvä, että myymälä ei ole liian täynnä asiakkaita.

Viestintäjohtaja ei sähköpostivastauksessaan ottanut kantaa tilanteen mahdolliseen poikkeuksellisuuteen.

Video: Alkon nostalginen palvelutiski palasi, kun Helsingin Töölöntorin uusi Alko avasi ovensa syyskuussa.